• Tidligere SV-leder og nåværende direktør for FNs klimaprogram Erik Solheim opplever turbulens om dagen. FNs internrevisjon ber ham betale tilbake deler av pengene han har brukt på reiser de siste to årene. På 660 dager som FNs klimasjef har Solheim reist for svimlende 4,1 millioner kroner. Ifølge FNs revisorer skal Solheim ikke ha dokumentert tilstrekkelig at alle disse reisene var tjeneste­reiser. Dessuten skal den gamle SV-lederen ved to anledninger ha byttet til dyrere flyselskap på sine reiser, noe som skal ha gitt ekstrautgifter på 60.000 kroner. Solheim svarer i Aftenposten at han vil tilbakevise en rekke av påstandene fra revisjonen i tida som kommer.

• Det er vanskelig å ikke lese refsen Solheim får av FNs revisorer opp mot et intervju han gjorde til flysmart24.no for noen uker tilbake. I intervjuet sier FNs klimasjef at nordmenn ikke trenger å «ha dårlig samvittighet for å fly». Han forteller om sin sterke fascinasjon for fly og priser seg lykkelig over at han i sin nye jobb i klimaets tjeneste har fått «muligheten til å fly business class», der man kan «legge ned setet til en seng og sove seg gjennom en lang flytur». Videre skryter Solheim av at han mener han kan «konkurrere med de fleste nordmenn om å ha flydd flest flyselskaper i verden». Ikke én gang reflekterer Solheim over hva hans mange turer på business class koster, verken for FN eller for klimaet.

• Dersom verden skal nå to­gradersmålet slik det er nedfelt i Parisavtalen, må de fleste land og sektorer forberede seg på betydelige utslippskutt. Slike kutt er ikke gratis, men kan på kort sikt gå ut over både økonomisk vekst og millioner av arbeidsplasser. Hvis de radikale endringene som togradersmålet krever, skal forankres i folkeviljen, er vi helt avhengige av at klimasaken ikke framstår som et eliteprosjekt. De av oss som har mest fra før, må også være for­beredt på kutt. Et første symbolsk skritt er at FNs klimasjef ikke er å finne blant dem som skryter mest av hvor mye han flyr, og hvor ofte han kan fly business class. Erik Solheim bør ned fra skyene og innta en mer jordnær tilnærming til flyreiser i embets medfør.